ข้อบังคับเจ้าพนักงานจราจรทั่วราชอาณาจักร ว่าด้วยการห้ามเดินรถ และการห้ามจอดรถบรรทุกตั้งแต่ ๑๐ ล้อขึ้นไป และรถพ่วง ในเขตกรุงเทพมหานคร (ฉบับที่ 4) พ.ศ. 2549

ข้อบังคับเจ้าพนักงานจราจรทั่วราชอาณาจักร
ข้อบังคับเจ้าพนักงานจราจรทั่วราชอาณาจักร
ว่าด้วยการห้ามเดินรถ
และการห้ามจอดรถบรรทุกตั้งแต่ ๑๐ ล้อขึ้นไป และรถพ่วง
ในเขตกรุงเทพมหานคร
(ฉบับที่ ๔) พ.ศ. ๒๕๔๙
 

ตามที่ได้มีข้อบังคับเจ้าพนักงานจราจรทั่วราชอาณาจักร
ว่าด้วยการห้ามเดินรถ และการห้ามจอดรถบรรทุกตั้งแต่ ๑๐ ล้อขึ้นไป และรถพ่วงในเขตกรุงเทพมหานคร
พ.ศ. ๒๕๔๓ ฉบับลงวันที่ ๒ มิถุนายน
พ.ศ. ๒๕๔๓ ข้อบังคับเจ้าพนักงานจราจรทั่วราชอาณาจักร ว่าด้วยการห้ามเดินรถ และการห้ามจอดรถบรรทุกตั้งแต่
๑๐ ล้อขึ้นไป และรถพ่วงในเขตกรุงเทพมหานคร (ฉบับที่ ๒) พ.ศ. ๒๕๔๓ ฉบับลงวันที่ ๘ กันยายน
๒๕๔๓ และข้อบังคับเจ้าพนักงานจราจรทั่วราชอาณาจักร ว่าด้วยการห้ามเดินรถและการห้ามจอดรถบรรทุกตั้งแต่
๑๐ ล้อขึ้นไป และรถพ่วงในเขตกรุงเทพมหานคร (ฉบับที่ ๓) พ.ศ. ๒๕๔๖ ฉบับลงวันที่ ๖ มกราคม
พ.ศ. ๒๕๔๖ นั้น

เพื่ออำนวยความสะดวกในการส่งออกและบรรเทาความเดือดร้อนของผู้ประกอบการขนส่งสินค้าสมควรผ่อนผันให้รถบรรทุกขนาดใหญ่เดินรถในเขตกรุงเทพมหานครได้เพิ่มเติมจากที่เคยผ่อนผันไว้แล้วอันจะก่อให้เกิดความสะดวกและรวดเร็วในการขนส่งสินค้า
รวมทั้งเป็นการลดข้อจำกัด ลดต้นทุนการดำเนินการของภาคเอกชน และเพิ่มศักยภาพในการแข่งขันกับต่างประเทศ

ฉะนั้น เพื่อความปลอดภัยและสะดวกในการจราจร อาศัยอำนาจตามความในมาตรา
๑๓๙ (๑) แห่งพระราชบัญญัติจราจรทางบก พ.ศ. ๒๕๒๒ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๖ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
ผู้บัญชาการตำรวจแห่งชาติ ในฐานะเจ้าพนักงานจราจรทั่วราชอาณาจักรจึงออกข้อบังคับไว้
ดังต่อไปนี้

ข้อ ๑ ข้อบังคับนี้เรียกว่า ข้อบังคับเจ้าพนักงานจราจรทั่วราชอาณาจักร
ว่าด้วยการห้ามเดินรถและการห้ามจอดรถบรรทุกตั้งแต่ ๑๐ ล้อขึ้นไป และรถพ่วงในเขตกรุงเทพมหานคร
(ฉบับที่ ๔) พ.ศ. ๒๕๔๙

ข้อ ๒ ให้เพิ่มความต่อไปนี้เป็น ๕.๑๗ ของข้อ ๕ แห่งข้อบังคับเจ้าพนักงานจราจรทั่วราชอาณาจักรว่าด้วยการห้ามเดินรถ
และการห้ามจอดรถบรรทุกตั้งแต่ ๑๐ ล้อขึ้นไป และรถพ่วงในเขตกรุงเทพมหานคร พ.ศ. ๒๕๔๓
ฉบับลงวันที่ ๒ มิถุนายน พ.ศ. ๒๕๔๓
๕.๑๗ ถนนฉลองกรุง ตั้งแต่ทางแยกถนนฉลองกรุงตัดกับถนนสุวินทวงศ์
ถึงทางแยกถนนฉลองกรุงตัดกับทางหลวงพิเศษหมายเลข ๗ (มอเตอร์เวย์)

ข้อ ๓ บรรดาข้อบังคับ ประกาศ ระเบียบใด ที่ขัดหรือแย้งกับข้อบังคับนี้
ให้ยกเลิกโดยใช้ข้อบังคับนี้แทน

ข้อ ๔[๑]
ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๑๖ กุมภาพันธ์ พ.ศ. ๒๕๔๙
พลตำรวจเอก
โกวิท วัฒนะ
ผู้บัญชาการตำรวจแห่งชาติ
เจ้าพนักงานจราจรทั่วราชอาณาจักร




















นันทนา/ผู้จัดทำ
๑๗ มีนาคม ๒๕๔๙

[๑] ราชกิจจานุเบกษา
เล่ม ๑๒๓/ตอนพิเศษ ๓๖ ง/หน้า ๓๙/๑๐ มีนาคม ๒๕๔๙